《高阳忆旧游 冬夜同沈大匡严颢亭顾且庵邵戒三严柱峰诸君饮关六钤草堂即席》
清代·丁澎

滚滚诸公，浮沉京洛，酒垆何意重开。浪迹人间，休论野马尘埃。

玉瓷低映银烛，檀板更相催。任谢朓长吟，陆云长笑，庾信长哀。

萧萧木叶重阶。念物犹如此，何以为怀。蹴鞠吹箫，不妨偕与俱来。

今宵莫问明日，且覆掌中杯。看漫天飞雪，铜驼金谷安在哉。

作者简介：（约1622—1686）清浙江仁和人，字飞涛，号药园。回族。顺治十二年进士，官主事。充河南乡试副考官，荐升郎中。科场案起，以违例被劾，谪塞上五年。工诗。早年与毛先舒、柴绍炳等人称“西泠十子”，后又与宋琬、施闰章等人号“燕台七子”。有《信美堂诗选》、《扶荔堂集》。